**EELNÕU 2023/149**

**KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon |  |
| kultuuri- ja spordikomisjon | JK |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |
| seeniorite nõukoda |  |
| noortevolikogu |  |

**VILJANDI LINNAVOLIKOGU**

**OTSUS**

26. jaanuar 2023 nr

Viljandi linna 2022. aasta teatripreemia

Viljandi Linnavolikogu 24.09.2015 määruse nr 65 “Viljandi linna teatripreemia“ alusel ning arvestades laekunud ettepanekuid Viljandi Linnavolikogu

**o t s u s t a b:**

1. Kinnitada Viljandi Linnavolikogu kultuuri- ja spordikomisjoni otsus.
2. Viljandi linna 2022. aasta teatripreemia saaja on ……………………..
3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

1. Otsus jõustub teatavakstegemisest.

(allkirjastatud digitaalselt)

Helmen Kütt

linnavolikogu esimees

**Koostaja(d):** Vilja Volmer-Martinson

**Esitatud:** 09.01.2023

**Esitaja:** Viljandi Linnavalitsus **Ettekandja:** Liis Aedmaa

**Lk arv:** 3

**Hääletamine:** nõudmisel

Seletuskiri

**Viljandi linna 2022. aasta teatripreemia**

Eelnõu eesmärk on tunnustada väljapaistva tegevuse eest teatrikunsti edendamisel Viljandi linnas tegutsevat füüsilist isikut või kollektiivi või Viljandi teatrites etenduste lavale toomisel osalenud külalislavastajat või külalisnäitlejat.

Teatripreemia määramine toimub Viljandi Linnavolikogu 24.09.2015 määruse nr 65 “Viljandi linna teatripreemia“ alusel ning arvestades laekunud ettepanekuid.

Määrusega saab tutvuda siin: <https://www.riigiteataja.ee/akt/402102015017?leiaKehtiv>

Preemia määramiseks esitati kokku 6 ettepanekut, neist 5 erineva isiku või kollektiivi tunnustamiseks.

Preemia suurus on 1500 eurot pärast riigi poolt kehtestatud maksude maha arvamist. Preemiaga kaasneb Viljandi linna aukiri ja preemia saaja nimi kantakse Viljandi linna auraamatusse.

Preemia antakse üle Eesti Vabariigi 105. aastapäevale pühendatud pidulikul kontsert-aktusel Ugala teatris 24. veebruaril 2023 kell 14.00.

Teatripreemia ettepanekud:

|  |  |
| --- | --- |
| **Kandidaat** | **Põhjendus** |
| **Viljandi Laste ja Noorteteater REKY**  (esitaja Eesti Keskerakonna saadikurühm) | Viljandi Laste ja Noorteteater REKY-il on käimas 40. juubelihooaeg. Teater loodi aastal 1983 (tolleaegses Viljandi noortemajas) Reet Laane poolt. Esimesteks etendusteks olid “Nukitsamees” ja “Pöial-Liisi”. 1992. aastast on ta iseseisev mittetulunduslik ühendus.  30 aastat, 1993. aastast on teatrit juhtinud Kadri Paldra. 1994. aastast on teatri liikumisjuhiks Ulrika Tolberg. Teatris esietendub igal hooajal kolm-neli uut lastelavastust.  2022. aastal mängis teater viit (5) erinevat lugu. Kõik meie endi eestlaste kirjutatud lood. Teatril on alati olnud mängukavas meie endi kirjanike suurepärased lood, et nooremad ikka teaks ja ei unustaks omasid. Uuslavastusena tuli rahva ette „Siis kui leib magusaks muutub“, teatri 40. juubelihooaja avalugu. Loo kirjutas ja lavastas Kadri Paldra. See on kogupereetendus, mis viib vaatajad 1869. aastasse. Esimene oma laulupidu on peetud ja uudis levib üle maa. Kadaka talus käib aga elu omasoodu. Tehakse heina, käiakse karjas, süüakse kõrre otsast maasikaid, loitsitakse loitse, mõistatatakse mõistatusi, lauldakse ja tantsitakse. Jaanipäeva tegemised Kadaka talus hommikust kuni õhtuni jõuavad publiku ette.  Juubelihooaja 2. lugu ,,Täna teeme teatrit“ pakub publikule võimaluse üheskoos näitlejatega mängida kolm Eesti muinasjuttu. Veel mängiti „Kunksmoor ja Kapten Trumm“, autor Aino Pervik, „Memme musi“ , autor Elar Kuus ja „Nuusikhiirte jõulud“, idee Krete Paldra. |
| **Viljandi Gümnaasium**  (esitaja valimisliit Südamega Viljandis) | 23. ja 24. septembril tõi Viljandi gümnaasium seoses kooli 10. aastapäevaga Pärimusmuusika Aidas lavale huvitava ja originaalse Silvia Soro libreto ning Aare Külama ja Teet Kauri muusikaga lavateose „Ükssarvik“. Gümnaasiumi õpilased, vilistlased, õpetajad ja töötajad pakkusid ereda teatrielamuse, laval oli 18 tegelaskuju, 12-liikmeline koor, 16-liikmeline tantsutrupp ning 11-liikmeline orkester. 20-liikmelise lavastusmeeskonna töö etenduse teokssaamise nimel oli muljetavaldav. Oluline on rõhutada, et tegu on otsast lõpuni originaalteosega ning ühtegi laenatud teost ei kasutatud. |
| **Viljandi Seasaare Teater**  (esitaja valimisliit Südamega Viljandis) | 2009 loodud selts on kogu aeg aktiivselt tegutsenud, kuid 2022. aasta on nende jaoks olnud eriliselt viljakas ning linna teatrielu rikastav. Pidevalt nõudlikumaks muutuv repertuaar jõudis uuele tasemele märtsis esietendunud Anne Purgase / Marko Reintalu tantsuetendusega “Synopsis”, mais tuli lavale Ain Saviaugu lavastatud draama “Koht”. Auhindu ja tunnustust võideti nii meil kui mujal: Grand Prix Viljandi-, Tartu ja Jõgevamaa harrastusteatrite festivalidel; publiku lemmiku tiitlid festivalidelt Saksamaal ja Leedus.  Oma trupi järjepideva arendamise kõrval on seltsil jätkunud ka avaramat vaadet – viidi läbi koolitus terve maakonna harrastusnäitlejatele. 4.–6. augustini toimus näitemänguseltsi eestvedamisel aga Eesti esimene rahvusvaheline harrastusteatrite festival „VILAMFEST“. Osalenud külalistrupid Leedust, Saksamaalt, Iisraelist ja Rumeeniast jäid väga rahule nii festivali korralduse kui ka toimumiskohaga, lubades Viljandisse kindlasti tagasi tulla. |
| **Ugala Teater / rännaklavastus ”Viljandi lood: Jaan”**  Esitatud 2 korda  (esitaja Ditmar Martinson, Ljudmilla Nugis, Ugala teater) | Põneva ja Viljandit kaasava formaadi kasutamine lavastuses "Viljandi Lood ja Legendid".  Rännaklavastus viib Viljandisse 1982. aastal, mida enam päris sellisel kujul olemas ei ole ja räägib ühe mehe elust, keda samuti enam olemas ei ole. Sest nagu ütleb Jaan ise: „Ma mõtlen nii, et igal inimesel on õigus oma saatusele, eluloole, mõtteilmale ja selle jagamisele kaasinimestega“.  Rännakujuhid Marika Palm ja Oskar Punga.  Autor-lavastaja Marika Palm.  Autor-dramaturg Liis Aedmaa.  Kunstnik Gerda Sülla.  Helimeister Elari Ennok.  Etendused toimusid vaid kaheksal õhtul Viljandi linnaruumis ja vabas õhus. |
| **Tanel Jonas**  (esitaja Ugala teater) | Ugala teatri suvelavastuse „Kolm musketäri“ loomise eest. Pea kogu Ugala truppi kaasav suur ja mänguline suvelavastus „Kolm musketäri“ oli nii publiku kui teatrikriitikute hinnangul kahtlemata üks 2022. aasta teatrisuve tippsündmusi. Ideaalne ja mänguline lavastuslik tervik, mis Tanel Jonase juhtimisel koostöös koreograafi, lavavõitluse juhendaja, muusikalise kujundaja ja kunstnikuga loodi tõi Viljandimaale ja Viljandi linna teatripublikut üle terve eesti. Kuigi lavastust mängiti Õisu mõisa pargis, võivad Viljandi hotellide ja restoranide pidajad kinnitada, et suur osa publikust valis just Viljandi neil suveõhtutel paigaks, kus ööbida ja einestada. „Kolm musketäri“ oli kahtlemata Ugala niigi tugeva 2021/2022 hooaja võimsaks lõppakordiks, mida vaatas ligi 9000 inimest. |

(allkirjastatud digitaalselt)

Vilja Volmer-Martinson

kultuuri- ja noorsootöö spetsialist